ΓΡΑΠΤΗ ΕΡΩΤΗΣΗ E-2942/98

υποβολή: Carlos Carnero González (PSE) προς την Επιτροπή

(8 Οκτωβρίου 1998)

Θέμα: Τηλεφωνική χρέωση στην κοινότητα της Μαδρίτης μετά από την καθιέρωση της "κανονικής περιφέρειας" και συνέπειες για τους καταναλωτές

Κατά τις τελευταίες εβδομάδες, δημοτικές αρχές, πολιτικές και κοινωνικές ενώσεις και ενώσεις πολιτών έχουν εκφράσει τη δυσφορία τους για τα διαφορετικά τιμολόγια που εφαρμόζει η εταιρεία Telefónica στο πλαίσιο της Κοινότητας της Μαδρίτης (ΚΜ). Κατά τη γνώμη τους, τούτο γίνεται κατά τρόπο αυθαίρετο και με σοβαρές ζημίες για μεγάλο αριθμό χρηστών. Απ' ό,τι φαίνεται, η Telefónica διαίρεσε την ΚΜ σε δύο περιοχές: την λεγόμενη "κανονική περιφέρεια της Μαδρίτης" - που περιλαμβάνει μεταξύ άλλων δήμων και την πρωτεύουσα - και το υπόλοιπο της περιοχής, που περιλαμβάνει σημαντικούς οικισμούς όπως είναι το Alcalá de Henares, το Aranjuez ή το Arganda des Rey (με 195.000, 41.000 και 30.000 κατοίκους αντίστοιχα που, επί πλέον, αποτελούν σημαντικά βιομηχανικά κέντρα).

Το βασικό πρόβλημα αυτής της διάρθρωσης για τους καταναλωτές είναι ότι οι κλήσεις που πραγματοποιούνται εκτός από την προαναφερθείσα "περιφέρεια" στην πρωτεύουσα ή τους δήμους που περιλαμβάνονται στην περιφέρεια της Μαδρίτης είναι πολύ ακριβότερες από τις εντός της περιφέρειας κλήσεις, δεδομένου ότι θεωρούνται υπεραστικές, ανεξάρητα από την απόσταση μεταξύ των σημείων επικοινωνίας, που όλα βρίσκονται στην ακτίνα της περιοχής. Αυτή η άδικη και αυθαίρετη κατάσταση επηρεάζει περίπου 650.000 άτομα και χιλιάδες επιχειρήσεις. Εκ των πραγμάτων, υπολογίζεται, ότι με τις ισχύουσες τιμολογήσεις, κάθε χρήστης που δεν περιλαμβάνεται στην "κανονική περιφέρεια" μπορεί να φθάσει να καταβάλλει, κατά μέσον όρο, 5.000 πεσέτες το μήνα περισσότερο από τον εντός της περιφέρειας χρήστη; όσον αφορά τις επιχειρήσεις, π.χ. εκείνες που βρίσκονται στο Alcalá de Henares, η δαπάνη μπορεί να είναι 2 έως 9 φορές μεγαλύτερη. Εξάλλου, η Telefónica στάθηκε ανίκανη να δικαιολογήσει στο ελάχιστο με αντικειμενικά κριτήρια την απόφαση να καθιερώσει την εν λόγω περιφέρεια και τη διαφορά τιμολογίων, προκαλώντας έτσι σοβαρή αναταραχή στην κοινή γνώμη.

1. Γνωρίζει η Επιτροπή την κατάσταση που περιγράφουμε και,αν όχι, σκοπεύει να ενημερωθεί από τις αρχές και την εταιρεία Telefónica, ζητώντας τεκμηριωμένες εξηγήσεις, ερχόμενη παράλληλα σε επαφή με τους θιγόμενους δήμους και τις οργανώσεις πολιτών και καταναλωτών της Μαδρίτης;

2. Πιστεύει η Επιτροπή ότι η καθιέρωση της προαναφερθείσας "κανονικής περιφέρειας" θίγει τα δικαιώματα των καταναλωτών και έρχεται σε αντίθεση με τις ισχύουσες στον τομέα κοινοτικές οδηγίες;

3. Σε αυτήν την περίπτωση, σκοπεύει να ζητήσει την ταχεία τροποποίηση των αποφάσεων της Telefónica, αποκαθιστώντας την ισότητα μεταχείρισης για τους καταναλωτές και καταργώντας τις διαφορές τιμολήγησης που δημιουργεί η καθιέρωση της "περιφέρειας";

Απάντηση του κ. Van Miert εξ ονόματος της Επιτροπής

(10 Νοεμβρίου 1998)

Η Επιτροπή αγνοούσε την κατάσταση στην οποία αναφέρεται το αξιότιμο μέλος του Κοινοβουλίου, και η οποία αφορά τη δημιουργία, εκ μέρους της εταιρείας Τelefonica de Espana, S.A. μιας "κανονικής περιφέρειας" στην περιοχή της Μαδρίτης.

Σύμφωνα με τις πληροφορίες που διαθέτει η Επιτροπή, οι τιμολογιακές ζώνες για τις βασικές τηλεπικοινωνιακές υπηρεσίες, συμπεριλαμβανομένων εκείνων της περιοχής της Μαδρίτης, θεσπίστηκαν το 1969(1) από τις ισπανικές αρχές. Έκτοτε, η ισπανική κυβέρνηση επέτρεψε ορισμένες μικρές αλλαγές, από τις οποίες η τελευταία επήλθε το 1993 και αφορούσε την περιοχή της Μαδρίτης. Οι ισπανικές αρχές επιβεβαίωσαν κατά τρόπο άτυπο ότι δεν προτίθενται σήμερα να τροποποιήσουν τις τιμολογιακές ζώνες του πολεοδομικού συγκροτήματος της Μαδρίτης. Η Επιτροπή εφιστά την προσοχή του αξιότιμου μέλους του Κοινοβουλίου στο γεγονός ότι η Telefonica δεν μπορεί να δημιουργήσει νέα τιμολογιακή ζώνη χωρίς την εκ των προτέρων έγκριση των ισπανικών αρχών.(2)

Η Επιτροπή μπορεί να παρέμβει κατά τη δημιουργία νέων τιμολογιακών ζωνών μόνο εφόσον διαθέτει την απόδειξη ότι τα νέα τιμολόγια δεν είναι σύμφωνα με το βασικό κόστος της υπηρεσίας ή ότι είναι αντίθετα, για οποιοδήποτε άλλο λόγο, προς το κοινοτικό δίκτυο περί ανταγωνισμού.

Στα τέλη Ιουλίου 1998, η ισπανική κυβέρνηση γνωστοποίησε στην Επιτροπή ότι δέχθηκε να επέλθουν ορισμένες τροποποιήσεις στα τιμολόγια που εφαρμόζει η Telefοnica και αφορούν την παροχή υπηρεσιών βασικής τηλεφωνίας σε ολόκληρη την Ισπανία.

Δυνάμει της κοινοτικής νομοθεσίας, η ισπανική κυβέρνηση οφείλει πράγματι, αφενός, να επιτρέψει στην Telefοnica να αναπροσαρμόσει τα τιμολόγιά της, και, αφετέρου, να μεριμνήσει ώστε τα τιμολόγια αυτά να καθορίζονται σε συνάρτηση με το κόστος. Η αναπροσαρμογή συνεπάγεται μείωση της απόκλισης μεταξύ του κόστους των τοπικών επικοινωνιών και εκείνων μεταξύ περιφερειών. Παρότι η αναπροσαρμογή αυτή ενδέχετει να προκαλέσει, βραχυπρόθεσμα, αύξηση των τιμολογίων για τις τοπικές τηλεπικοινωνίες, η Επιτροπή αναμένει ότι η εγκαθίδρυση του πλήρους ανταγωνισμού στις ισπανικές τηλεπικοινωνιακές αγορές, η οποία προβλέπεται να πραγματοποιθεί την 1η Δεκεμβρίου 1998, θα επιφέρει προοδευτική μείωση του γενικού τιμολογίου για τις βασικές τηλεπικοινωνιακές υπηρεσίες σε όλη τη χώρα. Αυτό αναμένεται ότι θα διασκεδάσει σε μεγάλο βαθμό τις ανησυχίες του αξιότιμου μέλους του Κοινοβουλίου. Η Επιτροπή διαπιστώνει ότι οι νέοι τηλεπικοινωνιακοί φορείς που δραστηριοποιούνται στην ισπανική αγορά (π.χ. η Retevision) εξήγγειλαν ήδη χαμηλότερα τιμολόγια από εκείνα που εφαρμόζει η Telefonica για τις τοπικές τηλεπικοινωνιακές υπηρεσίες.

Σύμφωνα με την οδηγία 98/10/EC(3), τα κράτη μέλη οφείλουν να μεριμνούν ώστε οι υπηρεσίες φωνητικής τηλεφωνίας να παρέχονται σε προσιτή τιμή; ο ορισμός όμως της έννοιας αυτής επαφίεται στην διακριτική ευχέρεια του κάθε κράτους μέλους, σε συνάρτηση με την ιδιαίτερη εθνική του κατάσταση. Η Επιτροπή θεωρεί ότι οι ισπανικές αρχές λαμβάνουν την περίοδο αυτή τα απαραίτητα μέτρα προκειμένου να διασφαλίσουν ώστε η Telefοnica προσφέρει υπηρεσίες φωνητικής τηλεφωνίας σύμφωνες με τα προβλεπόμενα από την οδηγία κριτήρια.

Για τους προαναφερθέντες λόγους, η Επιτροπή δεν προτίθεται, προς το παρόν, να λάβει τα μέτρα που αναφέρει το αξιότιμο μέλος του Κοινοβουλίου.

(1) Acuerdo de la Comisiσn delegada para asuntos economicos de 11 de septiembre de 1969.

(2) Secretaria General de Comunicaciones, dependiente del Ministerio de Fomento.

(3) Οδηγία 98/10/ΕΚ του Ευρωπαϊκού Κοινοβουλίου και του Συμβουλίου της 26ης Φεβρουαρίου 1998 για την εφαρμογή της παροχής ανοικτού δικτύου (ONP) στη φωνητική τηλεφωνία και γαι την καθολική υπηρεσία για τις τηλεπικοινωνίες σε ανταγωνιστικό περιβάλλον (ΕΕ L 101 της 1.4.1998 σ. 0024 - 0047).